CELEX: 52010DP0296
Language: lt
Date: 1283817600000
Title: Prašymas atšaukti Europos Parlamento nario Viktoro Uspaskicho imunitetą 2010 m. rugsėjo 7 d. Europos Parlamento sprendimas dėl prašymo atšaukti Viktoro Uspaskicho imunitetą (2009/2147(IMM))

20.10.2011   
            
            
               LT
            
            
               Europos Sąjungos oficialusis leidinys
            
            
               CE 308/90
            
         2010 m. rugsėjo 7 d., antradienisPrašymas atšaukti Europos Parlamento nario Viktoro Uspaskicho imunitetą
   P7_TA(2010)0296
   2010 m. rugsėjo 7 d. Europos Parlamento sprendimas dėl prašymo atšaukti Viktoro Uspaskicho imunitetą (2009/2147(IMM))
   2011/C 308 E/19
   
      Europos Parlamentas,
   atsižvelgdamas į 2009 m. liepos 14 d. Lietuvos teisminių institucijų pateiktą prašymą atšaukti Viktoro Uspaskicho imunitetą, paskelbtą 2009 m. spalio 7 d. plenariniame posėdyje,
   susipažinęs su Viktoro Uspaskicho paaiškinimais, pateiktais pagal Darbo tvarkos taisyklių 7 straipsnio 3 dalį,
   atsižvelgdamas į prie Sutarčių pridėto Protokolo (Nr. 7) dėl Europos Sąjungos privilegijų ir imunitetų 8 ir 9 straipsnius,
   atsižvelgdamas į 1964 m. gegužės 12 d. ir 1986 m. liepos 10 d. Europos Sąjungos Teisingumo Teismo sprendimus (1),
   atsižvelgdamas į Lietuvos Respublikos Konstitucijos 62 straipsnį,
   atsižvelgdamas į Darbo tvarkos taisyklių 6 straipsnio 2 dalį ir 7 straipsnį,
   atsižvelgdamas į Teisės reikalų komiteto pranešimą (A7–0244/2010),
   
               A.
            
            
               kadangi Europos Parlamento nariui Viktorui Uspaskichui iškelta baudžiamoji byla, ir jis Vilniaus apygardos teismo nagrinėjamoje byloje yra kaltinamas įvykdęs nusikaltimus pagal Lietuvos Respublikos baudžiamojo kodekso 24 straipsnio 4 dalį, skaitomą kartu su 222 straipsnio 1 dalimi ir 220 straipsnio 1 dalimi, 24 straipsnio 4 dalį, skaitomą kartu su 220 straipsnio 1 dalimi ir 205 straipsnio 1 dalimi, bei 24 straipsnio 4 dalį, skaitomą kartu su 205 straipsnio 1 dalimi,
            
         
               B.
            
            
               kadangi pagal Protokolo dėl Europos Sąjungos privilegijų ir imunitetų 9 straipsnį Europos Parlamento nariai sesijų metu naudojasi savo valstybės teritorijoje imunitetais, kurie toje valstybėje yra suteikiami parlamento nariams, ir kadangi imunitetu negali naudotis narys, užkluptas darantis nusikaltimą, ir kadangi joks imunitetas negali Europos Parlamentui sukliudyti pasinaudoti savo teise atšaukti vieno iš narių imunitetą,
            
         
               C.
            
            
               kadangi V. Uspaskichui pareikšti kaltinimai nesusiję su jam einant Europos Parlamento nario pareigas pareikšta nuomone ar balsavimu,
            
         
               D.
            
            
               kadangi pagal Lietuvos Respublikos Konstitucijos 62 straipsnį Seimo narys be Seimo sutikimo negali būti traukiamas baudžiamojon atsakomybėn, suimamas, negali būti kitaip suvaržoma jo laisvė,
            
         
               E.
            
            
               kadangi minėtame 62 straipsnyje taip pat įtvirtinta, kad Seimo narys už balsavimus ar kalbas Seime negali būti persekiojamas, tačiau už asmens įžeidimą ar šmeižtą jis gali būti traukiamas atsakomybėn bendrąja tvarka,
            
         
               F.
            
            
               kadangi V. Uspaskich iš esmės yra kaltinamas apgaulingu apskaitos, susijusios su politinės partijos finansavimu, tvarkymu laikotarpiu iki jo išrinkimo Europos Parlamento nariu,
            
         
               G.
            
            
               kadangi nebuvo pateikta įtikinamų įrodymų, patvirtinančių fumus persecutionis prezumpciją, ir kadangi V. Uspaskichui pareikšti kaltinimai nesusiję su jo, kaip Europos Parlamento nario, veikla,
            
         
               H.
            
            
               kadangi dėl to yra tinkama atšaukti jo imunitetą,
            
         
               1.
            
            
               nusprendžia atšaukti Viktoro Uspaskicho imunitetą;
            
         
               2.
            
            
               paveda Pirmininkui nedelsiant perduoti šį sprendimą ir atsakingo komiteto pranešimą kompetentingoms Lietuvos Respublikos valdžios institucijoms.
            
         
      (1)  Byla 101/63 Wagner prieš Fohrmann ir Krier, 1964 m. Rink, p. 195, ir Byla 149/85 Wybot prieš Faure ir kt., 1986 m. Rink., p. 2391.